text: Kommunalpolitikere vil stramme grebet om rockere
  11 november 2013 kl. 12.39
  Kommunalpolitikerne i Esbjerg kræver et lovgrundlag til at få smidt rockerne ud af Esbjerg.
  - Vi må desværre erkende, at regeringens seneste udspil mod bander ikke slår til, siger viceborgmester Jacob Lose (V), Esbjerg.
  Han fik mandag forstærkning fra Venstres retsordfører i Folketinget Karsten Lauritzen, og de besøgte området ved Bandidos' klubhus på Finlandsvej i Esbjerg.
  - Det skal være lettere at sætte rockerne på gaden. De er beskyttet af foreningsfriheden, men det var ikke meningen med den frihed, at man ville beskytte kriminelle, da Grundloven blev skrevet, siger Karsten Lauritzen.
  Rockerborgen har også fået Socialdemokraterne på banen i den kommunale valgkamp.
  Senest har byrådskandidat Bent Andersen (S) foreslået, at Esbjerg Kommune køber rockerborgen. Ejendommen har længe været til salg.
  Socialdemokraternes borgmesterkandidat John Snedker har fået kommunens økonomiske forvaltning til at undersøge mulighederne for at overtage ejendommen. Rockerne bor til leje, og lejekontrakten kan opsiges med et varsel på tre måneder.
  